Απόφαση της Επιτροπής

της 18ης Μαΐου 2001

για την τροποποίηση της απόφασης 93/402/ΕΟΚ περί των υγειονομικών όρων και της κτηνιατρικής πιστοποίησης που απαιτούνται για την εισαγωγή νωπών κρεάτων προερχόμενων από ορισμένες χώρες της Νότιας Αμερικής, έτσι ώστε να ληφθεί υπόψη η υγειονομική κατάσταση στην Ουρουγουάη

[κοινοποιηθείσα υπό τον αριθμό Ε(2001) 1463]

(Κείμενο που παρουσιάζει ενδιαφέρον για τον ΕΟΧ)

(2001/388/ΕΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

την οδηγία 72/462/ΕΟΚ του Συμβουλίου, της 12ης Δεκεμβρίου 1972, για τα υγειονομικά προβλήματα και τα προβλήματα υγειονομικού ελέγχου κατά την εισαγωγή βοοειδών, προβατοειδών, αιγοειδών και χοιροειδών, των νωπών κρεάτων και των προϊόντων με βάση το κρέας, προελέυσεως τρίτων χωρών(1), όπως τροποποιήθηκε τελευταία από την οδηγία 97/79/ΕΚ(2), και ιδίως τα άρθρα 14 και 22,

Εκτιμώντας τα ακόλουθα:

(1) Οι υγειονομικοί όροι και η κτηνιατρική πιστοποίηση για εισαγωγές νωπών κρεάτων από την Κολομβία, την Παραγουάη, την Ουρουγουάη, τη Βραζιλία, τη Χιλή και την Αργεντινή έχουν θεσπισθεί με την απόφαση 93/402/ΕΟΚ της Επιτροπής(3) όπως τροποποιήθηκε τελευταία από την απόφαση 2001/325/ΕΚ(4).

(2) Στις εισαγωγές νωπών κρεάτων πρέπει να λαμβάνονται υπόψη οι διαφορετικές επιδημιολογικές καταστάσεις στις εν λόγω χώρες, και συγκεκριμένα στα διάφορα τμήματα του εδάφους τους.

(3) Οι αρμόδιες κτηνιατρικές αρχές των ενδιαφερομένων χωρών πρέπει να επιβεβαιώνουν ότι οι χώρες τους ή οι περιοχές τους ήσαν, τουλάχιστον επί δώδεκα μήνες, απαλλαγμένες από την πανώλη των βοοειδών, καθώς και από τον αφθώδη πυρετό. Επιπλέον, οι αρμόδιες αρχές των ενδιαφερομένων χωρών πρέπει να μεριμνούν να κοινοποιούν στην Επιτροπή και στα κράτη μέλη, εντός 24 ωρών, με τηλεομοιτυπία, τέλεξ ή τηλεγράφημα, την επιβεβαίωση της εμφάνισης οποιασδήποτε από τις προαναφερθείσες ασθένειες ή τη μεταβολή της πολιτικής εμβολιασμού κατά των εν λόγω ασθενειών.

(4) Στις 23 Απριλίου 2001, οι αρχές της Ουρουγουάης επιβεβαίωσαν την εμφάνιση εστιών αφθώδους πυρετού, στο διαμέρισμα Soriano. Αναφέρθηκαν περαιτέρω εστίες της ασθένειας σε άλλες περιοχές και πραγματοποιήθηκε επείγων εμβολιασμός.

(5) Οι αρμόδιες αρχές της Ουρουγουάης ανέστειλαν την πιστοποίηση νωπού κρέατος από τα υπόψη είδη προς την ΕΚ στις 23 Απριλίου 2001, έως ότου καταστεί σαφής η κατάσταση.

(6) Η ασθένεια έχει εξαπλωθεί σε σημαντικό αριθμό περιοχών και οι αρμόδιες αρχές της Ουρουγουάης καθιέρωσαν πρόγραμμα εμβολιασμού των βοοειδών σε ολόκληρη τη χώρα, που θα ολοκληρωθεί στις 24 Μαΐου 2001.

(7) Ενώ πρέπει να συνεχιστεί η αναστολή των εισαγωγών νωπού κρέατος που έχει προβλεφθεί από τις αρχές της Ουρουγουάης, είναι δυνατό να επιτραπούν εισαγωγές κρέατος χωρίς κόκαλα και παραπροϊόντων σφαγίων που διοχετεύονται προς τη μεταποίηση, και τα οποία έχουν παραχθεί πριν από τις 23 Απριλίου. Όσον αφορά τις αποστολές νωπού κρέατος με κόκαλα και παραπροϊόντων σφαγίων για άμεση κατανάλωση από τον άνθρωπο, τα κράτη μέλη δεν θα επιτρέπουν την εισαγωγή των εν λόγω αποστολών, πλην αυτών που έχουν παραχθεί και πιστοποιηθεί έως και τις 23 Μαρτίου 2001.

(8) Υπό τον όρο ότι οι αρχές της Ουρουγουάης ανακοινώνουν την ολοκλήρωση του προγράμματος εμβολιασμού και ότι η ασθένεια έχει τεθεί υπό έλεγχο, η απόφαση θα αναθεωρηθεί με σκοπό την εκ νέου ανάληψη των εισαγωγών νωπού κρέατος χωρίς κόκαλα 30 ημέρες μετά την ημερομηνία περάτωσης του εμβολιασμού.

(9) Η απόφαση 93/402/ΕΟΚ πρέπει να τροποποιηθεί καταλλήλως.

(10) Τα μέτρα που θεσπίζονται στην παρούσα απόφαση θα αναθεωρηθούν βάσει της εξέλιξης της κατάστασης.

(11) Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης κτηνιατρικής επιτροπής,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Η απόφαση 93/402/ΕΟΚ τροποποιείται ως εξής:

Το παράρτημα ΙΙ αντικαθίσταται από το παράρτημα της παρούσας απόφασης.

Άρθρο 2

1. Τα κράτη μέλη επιτρέπουν τις εισαγωγές:

α) όλων των νωπών κρεάτων από την Ουρουγουάη, που έχουν παραχθεί έως και τις 23 Μαρτίου 2001 και πιστοποιηθεί σύμφωνα με τους όρους που καθορίζονται στην απόφαση 93/402/ΕΟΚ·

β) νωπού κρέατος χωρίς κόκαλα και παραπροϊόντα σφαγίων που διοχετεύονται προς τη μεταποίηση και που έχουν παραχθεί πριν από τις 23 Μαρτίου 2001 έως τις 23 Απριλίου 2001, και πιστοποιηθεί σύμφωνα με τους όρους που καθορίζονται στην απόφαση 93/403/ΕΟΚ.

2. Αποστολές νωπού κρέατος με κόκαλα και παραπροϊόντων σφαγίων που προορίζονται για κατανάλωση από τον άνθρωπο, εκτός αυτών που αναφέρονται στο σημείο 1 στοιχείο β), οι οποίες έχουν παραχθεί μετά τις 23 Μαρτίου 2001, δεν εισάγονται στην Κοινότητα.

Άρθρο 3

Η παρούσα απόφαση θα αναθεωρηθεί βάσει του αποτελέσματος της εκστρατείας εμβολιασμού που θα οληκληρωθεί στις 24 Μαΐου 2001.

Άρθρο 4

Η παρούσα απόφαση απευθύνεται στα κράτη μέλη.

Βρυξέλλες, 18 Μαΐου 2001.

Για την Επιτροπή

David Byrne

Μέλος της Επιτροπής

(1) ΕΕ L 302 της 31.12.1972, σ. 28.

(2) ΕΕ L 24 της 30.1.1998, σ. 31.

(3) ΕΕ L 179 της 22.7.1993, σ. 11.

(4) ΕΕ L 115 της 25.4.2001, σ. 7.

ΠΑΡΑΡΤΗΜΑ

"ΠΑΡΑΡΤΗΜΑ II

(Διατύπωση αριθ. 03/2001)

ΥΓΕΙΟΝΟΜΙΚΟΙ ΟΡΟΙ ΑΠΑΙΤΟΥΜΕΝΟΙ ΓΙΑ ΤΗΝ ΠΙΣΤΟΠΟΙΗΣΗ ((Τα γράμματα (Α, Β, Γ, Δ, Ε, ΣΤ, Ζ και Η) που εμφαίνονται στον πίνακα, αντιστοιχούν στα υποδείγματα ειδικών υγειονομικών εγγυήσεων, που περιγράφονται στο παράρτημα III μέρος 2 της απόφασης 93/402/ΕΟΚ και που θα πρέπει να εφαρμόζονται για κάθε προϊόν και καταγωγή, σύμφωνα με τις διατάξεις του άρθρου 2 της παρούσας απόφασης.))

>ΘΕΣΗ ΠΙΝΑΚΑ>"